Fecko, Martin, poslanec NR SR (2014-02-05):
Ďakujem pekne, pán predsedajúci. Pán navrhovateľ, spolunavrhovateľ, samozrejme, pani spravodajkyňa, dovoľte, aby aj ja v mene predkladateľov som povedal aspoň niekoľko slov. Myslím si, že na Slovensku máme podnikateľov a podnikavcov, a tu by sme mali robiť rozdiel a myslím si, že ten rozdiel medzi nimi je, dúfam, že pre vás všetkých jasný. Nebol som podnikateľom, ale celý život v súčasnosti v demokracii beží aj o tom podnikateľskom prostredí, ktoré tu funguje alebo nefunguje, a myslím si, že mnoho našich občanov, ktorí po ’90. roku si to predstavovali v mnohých prípadoch celkom ináč, ako bude ten voľný trh riadiť aj ich každodenný život, precitli do dosť ťažkých chvíľ, ktoré im momentálne aj naša demokracia prináša. Myslím si, že štát, keď si povieme otázku, to je kto? To sú predsa naši občania a ja to budem opakovať stále, Národná rada a poslanci, ktorí sú v nej zvolení cez občanov pri voľbách, by mali týchto občanov chrániť. Mali by ich chrániť aj proti podnikavcom, ktorí znevažujú, takto by som povedal, trh, ktorý v našej republike sa im poskytuje aj pri týchto cestovkách. Mnoho ľudí, musím povedať, že bolo ináč vychovávaných a my sme nevymenili po ’90. roku celé generácie našich občanov. Tá generácia žije a myslí si, že to, čo je povedané v reklame, čo je povedané v televízii, čo je povedané v rozhlase, to je aj svätá pravda. Tak to ide. Neboli naučení na zavádzanie, klamanie aj v rôznych podnikaveckých, ja hovorím, aktivitách, ktoré, žiaľ, aj cez reklamu sa dajú veľmi zneužiť. Myslím si, že kopu ľudí sa nadchne, keď vidí – a ide okolo nejakého výkladu príslušnej cestovnej kancelárie – tú cenu. Hneď si povie, super, budem mať na to, hoci som možno z tej sociálne slabšej skupiny občanov, ale výborne, nakriaknem celú rodinu, áno, taký som objavil zájazd, perfektne, ideme na to. Oči kupujú, oči nadchnú a potom o to horšie je precitnutie. Tak nechcem rozvádzať ďalšie veci, pretože kolega, myslím, že dosť poctivo to vystihol, a nie som rád, že musíme tu stáť znovu, myslím, že už je to po štvrtýkrát, keď to predkladáme. A keď niekto povie, že je to politická téma, tak hovorím, kolegovia, neviem potom, že ako môže byť politickou témou taká bežná vec, ako si ísť pozrieť, akú cenu ponúka cestovná kancelária. Takže čudujem sa, že podpora takto podľa mňa apolitického zákona, ktorý tu predkladáme, novely zákona, neni podporená, a bol by som veľmi rád, keby sa svedomie poslancov Národnej rady predsa len ozvalo, lebo takýchto zákonov – a teraz nebudem sa deliť na Obyčajného a Ľudovú platformu a vládnu stranu – je tu v Národnej rade dosť. Tu by si každý mal svoje svedomie spytovať, čo si urobil, aby ten zákon, ktorý je tu predkladaný a podľa tvojho svedomia je dobrý, čo si urobil preto, aby bol posunutý do ďalšieho čítania, resp. schválený po druhom a treťom čítaní. Takže chcel by som vás ako jeden z predkladateľov požiadať, aby ste sa povzniesli nad túto, nehovorím, že doterajšiu verziu nazerania na zákony, ktoré predkladá opozícia alebo koalícia, alebo vládni poslanci, aby ste aj tomuto nášmu zákonu, ktorý, myslím, že má všetky aspekty apolitického zákona, dali podporu. Myslím si, že v ďalšom kole, druhom a treťom čítaní budem veľmi rád, keď dáte pozmeňujúce návrhy, ktoré ešte vylepšia, a budeme riešiť aj tento problém našich občanov tak, ako sa to na poslancov Národnej rady Slovenskej republiky patrí. Ďakujem pekne.